b'\n_START_ARTICLE_\nMargherita d\'Anjou\n_START_SECTION_\nOrigen i context\n_START_PARAGRAPH_\nDespr\xc3\xa9s de passar l\'hivern de 1819-1820 a Alemanya, Meyerbeer va tornar a It\xc3\xa0lia per compondre una nova \xc3\xb2pera per a la Scala de Mil\xc3\xa0. Aquest teatre era considerat en el seu moment com els m\xc3\xa9s prestigi\xc3\xb3s d\'It\xc3\xa0lia i aquesta comanda era un veritable reconeixement del creixent \xc3\xa8xit del jove compositor alemany._NEWLINE_Amb aquesta obra, Meyerbeer va comen\xc3\xa7ar la seva col\xc2\xb7laboraci\xc3\xb3 amb el principal llibretista itali\xc3\xa0 de l\'\xc3\xa8poca, Felice Romani. Meyerbeer no havia de compondre la m\xc3\xbasica per aquesta \xc3\xb2pera en el seu origen, ja que en el contracte amb La Scala hi apareixia el llibret Francesca da Rimini, tamb\xc3\xa9 de Romani. No obstant aix\xc3\xb2, els censors de Mil\xc3\xa0 van prohibir la realitzaci\xc3\xb3 d\'una \xc3\xb2pera amb aquest llibret, Meyerbeer va haver de conformar-se amb un llibret sobre Margherita d\'Anjou, el qual Romani va admetre haver escrit de forma r\xc3\xa0pida i sense convicci\xc3\xb3._NEWLINE_Margherita d\'Anjou t\xc3\xa9 algunes caracter\xc3\xadstiques notables respecte a la futura carrera de Meyerbeer: l\'abast de la visi\xc3\xb3 "hist\xc3\xb2rica", articulada en grans conjunts integrats, amb la caracteritzaci\xc3\xb3 de masses gr\xc3\xa0cies al g\xc3\xa8nere, per\xc3\xb2 sobretot amb la pres\xc3\xa8ncia d\'un personatge c\xc3\xb2mic, el cirurgi\xc3\xa0 gasc\xc3\xb3 Michele Gamautte, confident d\'Isaura. La seva participaci\xc3\xb3 en el duo del primer acte, anuncia la barreja de tons que enriquir\xc3\xa0 les futures obres de Meyerbeer. Ho confirmen el trio de baixos (Carlo, Michele, Riccardo) en el segon acte, avan\xc3\xa7ament del trio dels anabaptistes a Le proph\xc3\xa8te._NEWLINE_L\'hero\xc3\xafna de la reina Margarida d\'Anjou (1429-1482) \xc3\xa9s un personatge molt conegut en les obres de Shakespeare. Era la v\xc3\xaddua del rei Enric VI a qui Ricard duc de Gloucester havia assassinat despr\xc3\xa9s que Margarida havia estat derrotada a la batalla de Tewkesbury (4 de maig de 1471), i fet presonera amb els seus fills. Ricard va ser coronat rei el 1483, i els dos petits pr\xc3\xadnceps varen desapar\xc3\xa8ixer en misterioses circumst\xc3\xa0ncies a la Torre de Londres._NEWLINE_Les audaces aventures militars de Margarida es van iniciar el 1460 amb la seva vict\xc3\xb2ria a la Batalla de Wakefield, i es van dur a terme amb fortunes diferents sobre la seg\xc3\xbcent d\xc3\xa8cada. La hist\xc3\xb2ria de l\'\xc3\xb2pera \xc3\xa9s tractada amb molta llibertat, i es posa l\'accent en les situacions m\xc3\xa9s dram\xc3\xa0tiques. L\'acci\xc3\xb3 (sobre la base de la rebel\xc2\xb7li\xc3\xb3 de Northumberland durant la guerra civil) es porta a terme a les terres altes d\'Esc\xc3\xb2cia sobre 1462. Margarida, la v\xc3\xaddua del rei Enric VI, que ha estat expulsat d\'Anglaterra per Ricard de Gloucester, torna de Fran\xc3\xa7a al capdavant d\'un ex\xc3\xa8rcit per recuperar el seu regne. Despr\xc3\xa9s de la derrota a la batalla, es veu obligada a fugir amb alguns seguidors de confian\xc3\xa7a i buscar refugi a les muntanyes escoceses.\n_START_SECTION_\nRepresentacions\n_START_PARAGRAPH_\nGr\xc3\xa0cies a l\'\xc3\xa8xit obtingut en l\'estrena, es va dur a terme posteriorment a tot Europa en itali\xc3\xa0, franc\xc3\xa8s i alemany. La versi\xc3\xb3 francesa, es va estrenar al Th\xc3\xa9\xc3\xa2tre de l\'Od\xc3\xa9on de Par\xc3\xads el 3 de novembre de 1826 i fou una revisi\xc3\xb3 amb m\xc3\xbasica afegida d\'altres obres del compositor. A Am\xc3\xa8rica es represent\xc3\xa0 per primera vegada a Nova Orleans el 17 d\'abril de 1854. El novembre de 2002 es don\xc3\xa0 en concert al Royal Festival Hall de Londres._NEWLINE_A la capital catalana l\'estrena de cada \xc3\xb2pera de Meyerbeer produ\xc3\xafa un ampli ress\xc3\xb2 i Margherita d\'Anjou fou la primera d\'elles. Estrenada en itali\xc3\xa0, va arribar a tenir dinou representacions consecutives de l\'obra completa i altres tantes d\'actes per separat.'